Petrolprys: Siriese lugaanvalle gaan jou sak ruk | Netwerk24
Petrolprys: Siriese lugaanvalle gaan jou sak ruk
Deur Hanlie Stadler 16 April 2018 13:12
Die Siriese oorlog veroorsaak ’n skerp styging in oliepryse. Foto: Unsplash
Die spanning in Sirië gaan internasionale oliepryse verder laat styg en hou niks goeds in vir Suid-Afrikaanse motoriste nie.
So maan die Automobiel-Assosiasie (AA) in dié organisasie se middel-van-die-maand-raming van hoeveel brandstofpryse in Mei gaan styg.
Dit kom nadat die VSA, Brittanje en Frankryk die naweek gesamentlike lugaanvalle op Sirië uitgevoer het in reaksie op ’n beweerde chloorgasaanval op burgerlikes deur die regering van pres. Basjar al-Assad.
“Petroleumpryse was grootliks onveranderd in die eerste week van April, maar het skerp gestyg soos die spanning in Sirië toegeneem het. Dié Midde-Oosterse land lê naby aan baie van die wêreld se belangrikste olieprodusente, en petroleumpryse was in die verlede baie sensitief vir onstabiliteit in die streek.”
Daarby het die rand in die eerste helfte van April effens verswak. Die styging in oliepryse is egter verantwoordelik vir die grootste deel van Mei se verwagte styging in plaaslike petrol- en dieselpryse.
Sedert Netwerk24 Vrydag die tweeweek-oorsig bespreek het, het die situasie verswak. As pryse Maandag vasgestel sou word, sou 95-oktaanpetrol 41c per liter duurder moes word, diesel 48c per liter en paraffien 38c per liter.
Die AA sê langdurige onstabiliteit gaan die res van die jaar slegte nuus vir motoriste bring.
“Suid-Afrikaners moet in ag neem dat hul brandstofbegroting onder druk kan kom op kort tot mediumtermyn.”
Die brandstofpryse vir Mei word op 27 April vasgestel en geld van Woensdag 2 Mei af.
’n Verhoging van so min as 10c per liter sal petrol aan die kus op sy hoogste vlak tot nog toe te staan bring, ’n rekord wat sedert April 2014 staan. Petrol het in April sy hoogste vlak tot nog toe in die binneland, R14,48 per liter, gehaal.
Die styging lyk in dié stadium nog heelwat kleiner as die enorme verhogings in April, toe petrol in die binneland 72c per liter duurder geword het en diesel 65c per liter; aan die kus het petrol in April 62c per liter duurder geword en diesel 55c per liter. (Die verskillende stygings was weens ’n verhoging in Transnet se tarief vir die vervoer per pypleiding van brandstof na die binneland.)
Meer oor: Automobiel-Assosiasie | Aa | Brandstof | Diesel | Ruolie | Olieprys | Petrolprys | Petrol | Brandstofpryse
Brandstof: Taks hap groter gat in jou sak
Petrolprys: Slegte nuus in Mei verwag
DAG 62: Wêreld sit regop oor smokkelary in SA